PRÍLOHA

„DEHESA DEL CARRIZAL“

PDO-ES-A0054-AM02

Dátum podania žiadosti: 27.6.2014

ŽIADOSŤ O ZMENU ŠPECIFIKÁCIE VÝROBKU

1. Pravidlá vzťahujúce sa na zmenu

Článok 105 nariadenia (EÚ) č. 1308/2013 – podstatná zmena

2. Opis a dôvody zmeny

2.1. Vypustenie maximálneho skutočného obsahu alkoholu

Vypustil sa údaj vzťahujúci sa na maximálny skutočný obsah alkoholu (teda 15 % obj.), pretože súčasná úroveň obmedzuje možnosť vyzretejších ročníkov a nevyužíva potenciál dostupných odrôd a pôdy.

V odseku 2.1 ANALYTICKÉ VLASTNOSTI VÍN špecifikácie výrobku namiesto údaja „Skutočný obsah alkoholu (% obj.) 12 ≤ % vol ≤ 15“ má byť „≥ 12 %“. Jednotný dokument sa nezmenil.

2.2. Zahrnutie novej odrody

Odroda „Petit Verdot“ sa zaviedla pre schopnosť prispôsobiť sa vlastnostiam oblasti výroby a pre jej vlastnosti z hľadiska dosahovania kvality a vlastností jedinečných vín Dehesa del Carrizal. Znamená to, že z nej možno vyrábať jednoodrodové vína a rovnako ju možno pridávať do scelených vín z viacerých odrôd.

V odseku 2.2 špecifikácie výrobku o vlastnostiach, ktoré sa určujú organoleptickou analýzou, sa doplnil odsek 2.2.3 o Tinto Petit Verdot a organoleptických vlastnostiach vín vyrábaných z tejto odrody. V odsekoch 2.2.4 a 2.2.5 sa odroda Petit Verdot zahrnula medzi kupáže týchto vín a v odseku 3.1 sa zahrnula medzi jednoodrodové vína.

Odroda „Petit Verdot“ sa doplnila aj do odseku 6 „Muštové odrody“.

V špecifikácii figuruje ako druhotná odroda, jednotný dokument sa teda nezmenil.

2.3. Zahrnutie odrody Tempranillo do všetkých kupáží

Odroda „Tempranillo“ sa zahrnula do všetkých možných kupáží povolených odrôd s cieľom rozšíriť možnosti sceľovania s využitím osobitných vlastností každej odrody bez toho, aby sa zmenili analytické a organoleptické vlastnosti týchto vín vymedzené v špecifikácii.

V odseku 2.2 špecifikácie výrobku o vlastnostiach, ktoré sa určujú organoleptickou analýzou, teraz v odseku 2.2.4 figuruje aj odroda Tempranillo. Jednotný dokument sa nezmenil.

2.4. Minimálny čas vyzrevania

Vypustil sa údaj o minimálnom čase zrenia, pretože sa zmenili kapacity sudov, a teda treba predĺžiť maximálny čas zrenia. Obmedzenie sa teda vzťahuje len na minimálny čas zrenia, pretože kontrola vína sa vykonáva chuťovou skúškou.

V špecifikácii výrobku sa zmenili tieto odseky: 2.2.4, 2.2.5, 3.1 a 3.2. Jednotný dokument sa nezmenil.

2.5. Zvýšenie teploty alkoholového kvasenia

Vypustil sa rozsah teploty alkoholového kvasenia a stanovila sa maximálna teplota. V dôsledku toho môže alkoholové kvasenie začať pri nižšej teplote, čo znamená, že môže začať pomalšie, čím sa chránia primárne arómy vín.

V odseku 3.1 špecifikácie výrobku namiesto údaja o teplote alkoholového kvasenia „pri teplote 22 °C až 30 °C“ má byť „pri teplote do 35 °C“.

V jednotnom dokumente sa zmenil odsek 2.5.1 „Osobitné enologické postupy“.

2.6. Minimálny čas macerácie

Vypustilo sa časové rozpätie na maceráciu a stanovil sa minimálny počet dní na maceráciu s cieľom dosiahnuť viac primárnych aróm v určitých šaržiach a zabezpečiť organoleptickú komplexnosť hotového výrobku.

V odseku 3.1 špecifikácie výrobku namiesto časového údaja, že macerácia trvá „10 až 30 dní“ má byť, že macerácia prebieha „minimálne počas siedmich dní“.

V jednotnom dokumente sa zmenil odsek 2.5.1 „Osobitné enologické postupy“.

2.7. Zvýšenie výnosu lisovania

Požiadalo sa o zvýšenie výnosu lisovania zo 60 – 70 litrov na 100 kg zozbieranej úrody na 75 litrov na 100 kg zozbieranej úrody, a to v prípade všetkých vín, keďže v minulosti sa do úvahy bral len manuálny zber, pričom v prípade mechanizovaného zberu výnos narastá o 4 % až 6 %, pretože pri tejto metóde sa do vinárskeho podniku dostáva len hrozno, nie strapiny.

V odseku 3.1 špecifikácie výrobku namiesto údaja „60 – 70 litrov na 100 kg zozbieranej úrody“ má byť údaj „75 litrov na 100 kg zozbieranej úrody“.

V jednotnom dokumente sa zmenil odsek 2.5.1 „Osobitné enologické postupy“.

2.8. Zvýšenie teploty jablčno-mliečneho kvasenia

Vypustil sa rozsah teploty jablčno-mliečneho kvasenia a stanovila sa maximálna teplota. V dôsledku toho môže jablčno-mliečne kvasenie začať pri nižšej teplote, čo znamená, že môže začať pomalšie, čím sa výraznejšie rozvinie organoleptická komplexnosť hotového výrobku.

V odseku 3.1 špecifikácie výrobku namiesto údaja o teplote jablčno-mliečneho kvasenia „pri teplote 20 °C až 22 °C“ má byť „pri teplote do 25 °C“.

V jednotnom dokumente sa zmenil odsek 2.5.1 „Osobitné enologické postupy“.

2.9. Minimálny čas na jablčno-mliečne kvasenie

Vypustilo sa časové rozpätie jablčno-mliečneho kvasenia a stanovil sa minimálny počet dní naň, pretože niektoré šarže vykazujú nižšiu úroveň kyseliny jablčnej na začiatku jablčno-mliečneho kvasenia, a teda pri nich tento proces prebehne rýchlejšie.

V odseku 3.1 špecifikácie výrobku namiesto časového údaja, že kvasenie trvá „10 až 30 dní“ má byť, že prebieha „minimálne počas siedmich dní“.

V jednotnom dokumente sa zmenil odsek 2.5.1 „Osobitné enologické postupy“.

2.10. Kapacita sudov

Vypustil sa údaj o kapacite (v litroch) dubových sudov a drevených kadí, pretože využívanie sudov s rozmanitou kapacitou umožňuje prispôsobiť čas zrenia rôznych odrôd hrozna v závislosti od ich vlastností.

V odseku 3.1 špecifikácie výrobku namiesto „Zrenie v maximálne päťročných dubových sudoch s kapacitou 225 – 300 litrov počas 12 – 24 mesiacov a v 4 000 litrových drevených kadiach, pričom stav zrenia sa kontroluje chuťovou skúškou“ má byť „Zrenie počas minimálne dvanástich mesiacov v sudoch z francúzskeho a/alebo amerického dubu a/alebo dubu letného a/alebo v drevených kadiach, pričom stav zrenia sa kontroluje chuťovou skúškou“.

V odseku 3.2 špecifikácie výrobku namiesto „Zrenie prebieha počas 12 – 24 mesiacov v 225 – 300 litrových sudoch z francúzskeho dubu a v 4 000 litrových drevených kadiach. Sudy možno používať maximálne 2 – 3 roky počas prvých mesiacov, následne sa používajú nové alebo jednoročné sudy. Stav zrenia sa kontroluje chuťovou skúškou.“ má byť „Vyrábajú sa dva typy vín v závislosti od celkového času zrenia, ktorý je minimálne tri mesiace v prípade vína opísaného v odseku 2.2.4 tejto špecifikácie a minimálne dvanásť mesiacov v prípade vína opísaného v odseku 2.2.5 tejto špecifikácie. Zrenie prebieha v sudoch z francúzskeho a/alebo amerického dubu a/alebo dubu letného a/alebo v drevených kadiach, pričom stav zrenia sa kontroluje chuťovou skúškou.“

V jednotnom dokumente sa zmenil odsek 2.5.1 „Osobitné enologické postupy“.

2.11. Zmeny v procese výroby bieleho vína z odrody Chardonnay

Obmedzila sa maximálna teplota macerácie za studena so zámerom dosiahnuť komplexnejšie arómy tak, aby sa výraznejšie prejavovali primárne arómy. Vypustil sa maximálny podiel muštu kvaseného nad vínnymi kalmi a čas v sudoch so zámerom umožniť kvasenie väčšieho množstva muštu počas dlhšieho času v dubových sudoch, a to s cieľom dosiahnuť viac terciárnych aróm. Čas kvasenia sa predĺžil aj so zámerom získať viac sekundárnych aróm. Vznikajú tak komplexnejšie vína, pri ktorých nie je potrebná žiadna alebo len minimálna filtrácia.

Zmenil sa odsek 33 špecifikácie výrobku a odsek 2.5.1 jednotného dokumentu.

2.12. Rozšírenie oblasti výroby

Žiadame o rozšírenie oblasti o 5,03 ha, pričom ide o parcely susediace s parcelami aktuálne zahrnutými v špecifikácii výrobku, teda s parcelami tvoriacimi zemepisnú oblasť CHOP, od ktorých ich oddeľuje len medzi nimi prebiehajúca cesta. Dodatočné parcely teda vykazujú rovnaké podnebné, reliéfne a pôdne podmienky. Pôvodne neboli zahrnuté preto, že na nich nebol vysadený vinič.

V odseku 4 špecifikácie výrobku „Vymedzenie zemepisnej oblasti“ sa doplnila formulácia „a parcely 860a, 860b a 860c katastrálneho územia 23“ a rozloha oblasti sa rozšírila na „26,2764 hektárov“.

V jednotnom dokumente sa zmenil odsek 26 „Vymedzená zemepisná oblasť“.

2.13. Zahrnutie nového údaja o maximálnom výnose

Doplnil sa nový údaj o maximálnom výnose novej odrody Petit Verdot, pretože platí pravidlo, že pre každú novú doplnenú odrodu sa musí stanoviť maximálny výnos.

V špecifikácii výrobku sa v odseku 5 „Maximálny výnos“ doplnil údaj: „– Petit Verdot: 84 hl/ha a 12 000 kg/ha.“

V jednotnom dokumente sa zmenil odsek 2.5.2 „Maximálny výnos“.

2.14. Aktualizácia zoznamu schválených certifikačných orgánov v špecifikácii výrobku „Dehesa del Carrizal“

Uvádza sa názov a adresa aktuálneho certifikačného orgánu.

V špecifikácii výrobku sa v odseku 9.1 „Kontrolný orgán“ doplnil tento certifikačný orgán:

LIEC AGROALIMENTARIA, S.L. Pol. Industrial Calle XV, Parcela R-113 13200 Manzanares (Ciudad Real) ESPAÑA

Doplnil sa aj nový odkaz do zoznamu certifikačných orgánov poverených overovaním špecifikácie výrobku tohto CHOP.

Jednotný dokument sa nezmenil.

JEDNOTNÝ DOKUMENT

1. Názov na zápis do registra

Dehesa del Carrizal

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

VÍNO

Červené a biele víno

Jednoodrodové a scelené červené vína višňovej alebo čerešňovej farby (v závislosti od vína) vykazujúce strednú až stredne vysokú intenzitu sfarbenia. Ovocné arómy s lesnými tónmi. Chuť zaváranín, s dlhou a bohatou dochuťou.

Biele vína sa vyznačujú zelenastou až slameno-žltou s mierne žiarivou intenzitou. Aróma exotického ovocia a dužiny kôstkového ovocia. Maslo, smotana, droždie. Suché, mastné, takmer olejnaté. Taníny z nového dreva. Tropické ovocie, kaly a hrianka. Výrazná a čerstvá dochuť.

Všeobecné analytické vlastnosti

Maximálny celkový obsah alkoholu (v obj. %) Minimálny skutočný obsah alkoholu (v obj. %) 12 Minimálny celkový obsah kyselín 4 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 16,7 Maximálny celkový obsah oxidu siričitého (v miligramoch na liter) 120

V prípade nešpecifikovaných limitov je potrebné dodržiavať platné všeobecné právne predpisy.

5. Vinárske výrobné postupy:

a. Základné enologické postupy

Lisovanie, pri ktorom sa nesmie prekročiť hodnota 1,5 kg/cm2, čím sa získava maximálne 75 litrov na 100 kg úrody. Červené vína: alkoholové kvasenie pri teplote, ktorá za žiadnych okolností nesmie presiahnuť 35 °C. Jablčno-mliečne kvasenie pri maximálnej teplote 25 °C počas minimálne siedmich dní. Zrenie v sudoch z francúzskeho a/alebo amerického dubu a/alebo dubu letného a/alebo v drevených kadiach. Biele vína: Macerácia za studena počas šiestich až dvanástich hodín pri maximálnej teplote 16 °C. Minimálne 25 % získaného muštu by malo kvasiť nad vínnymi kalmi v sudoch.

b. Maximálne výnosy

Cabernet Sauvignon a Tempranillo

10 000 kg hrozna na hektár

Cabernet Sauvignon a Tempranillo

70 hektolitrov vína na hektár

Syrah a Petit Verdot

12 000 kg hrozna na hektár

Syrah a Petit Verdot

84 hektolitrov vína na hektár

Merlot

8 500 kg hrozna na hektár

Merlot

59,5 hektolitrov vína na hektár

Chardonnay

9 000 kg hrozna na hektár

Chardonnay

63 hektolitrov vína na hektár

6. Vymedzená zemepisná oblasť

Oblasť zahŕňa tieto parcely v obci Retuerta del Bullaque (Ciudad Real): parcely 449a, 449ec, 449ea, 449eb, 449ada, 449adb, 449adc a 449eca katastrálneho územia 9 a parcely 860a, 860b a 860c katastrálneho územia 23.

Rozloha vinohradu je 26,2764 ha.

7. Hlavné muštové odrody

CHARDONNAY

SYRAH

CABERNET SAUVIGNON

8. Opis súvislostí

1. Podrobné informácie o zemepisnej oblasti (prírodné a ľudské faktory): Typickými znakmi zemepisnej oblasti je výskyt kamenného podložia a úzke vodné kanály. Nachádza sa na zníženine na severnej strane svahu, je chránená kopcom, v ktorého tieni sa ocitá v skorých večerných hodinách. Preteká ňou potok Carrizal, ktorý ju zásobuje vlahou. Hmla sa tu tvorí dokonca aj v lete, čomu vína z tejto oblasti vďačia za svoj takmer oceánskych charakter v porovnaní s vínami z okolitých oblastí, ktoré vykazujú stredozemný charakter. Nadmorská výška je takmer 800 metrov a je príčinou väčších rozdielov medzi dennými a nočnými teplotami, ako aj pomalého dozrievania, pričom vo výnimočných rokoch dozrievanie môže trvať až 60 dní od zrelosti po zber. Teplotné rozdiely v čase dozrievania sú takisto výraznejšie než v okolitej oblasti. Pôda sa vyznačuje hrubozrnnou textúrou, s oblasťami, kde až 80 % úlomkov presahuje veľkosť 2 mm. V dobách, keď sa tvorila, miestny vodný tok naplavoval kremenec, ktorý je mimoriadne dôležitý, pretože vytvoril vrstvu s hrubozrnnou textúrou a pomerne veľkou hrúbkou nad nižšie položenými vrstvami hlinitej pôdy. Pôda je kremencová, kyslá, pričom pH sa pohybuje na úrovniach 4,7 až 6, čo je omnoho nižšie pH než v okolitej oblasti. Horský stredozemný terén chráni zemepisnú oblasť pred horúcimi južnými vetrami, a teda pred vyššími teplotami. Typické sú druhy ako dub cezmínový, borovica, vres obyčajný, cistovité, rozmarín a tymian.

2. Informácie o kvalite alebo vlastnostiach vína spojených prevažne alebo výlučne so zemepisným prostredím. Vyrábané vína sa vyznačujú oceánskym charakterom, na rozdiel od vín z okolitých oblastí, ktoré majú stredozemný charakter. Typickými črtami je absencia teplých tónov, aróma pripomínajúca buš (druhy ako tymian, rozmarín a vres obyčajný) a živicové a upokojujúce tóny (borovica a eukalyptus), či aróma exotického ovocia a dužiny kôstkového ovocia v prípade bielych vín. Vína sú čerstvé a vyvážené s dobrou kyslosťou. Červené vína so zrelými tanínmi sú jemné a elegantné, biele vína sú čerstvé a vykazujú výraznejšiu kyslosť, než je typická pre vína z okolitej oblasti. Rovnako červené, ako aj biele vína umožňujú dlhý čas dozrievania vo fľaši.

3. Súvislosť medzi vlastnosťami zemepisnej oblasti a kvalitou vína: Nadmorská výška a orientácia zemepisnej oblasti, ktoré ju chránia pred horúcimi suchými vetrami, skutočnosť, že vinica sa vo večerných hodinách nachádza v tieni, a vlaha, ktorú zabezpečuje miestny potok, sú príčinou teplôt, ktorých rozsah umožňuje dostatočné dozretie tanínov. Vďaka tomu sa vyrábajú vína so zreteľnou oceánskou povahou, bez teplých tónov. Červené vína majú jemnú chuť, zrelé taníny a dlhú a bohatú dochuť, biele vína majú silnú a čerstvú dochuť. Hrubozrnná textúra pôdy a výskyt kremenca vo vodách miestneho potoka zvyšujú kyslosť pôdy, výsledkom čoho sú čerstvé, vyvážené vína vykazujúce vyššiu kyslosť, než je typická pre vína z okolitej oblasti, čo umožňuje dlhší čas zrenia vo fľaši. Buš obklopujúci vinohrad s typickými rastlinnými druhmi, ako je cistovité, vres obyčajný, tymian, levanduľa, rozmarín atď., sa podpisuje na typických a upokojujúcich tónoch arómy miestnych vín, či na tónoch exotického ovocia a dužiny kôstkového ovocia v prípade bielych vín.

9. Ďalšie základné podmienky

—

Odkaz na špecifikáciu výrobku

http://pagina.jccm.es/agricul/paginas/comercial-industrial/consejos_new/pliegos/3_PLIEGO_DEHESA_CARRIZAL_20180628.pdf